നെല്ല് സംഭരണം: മില്ലുടമകള്ക്ക് തടഞ്ഞുവച്ച 4.96 കോടി നല്കും കൊച്ചി: സപ്ലൈകോയുടെ നെല്ല് സംഭരണവുമായി ബന്ധപ്പെട്ട പ്രശ്നങ്ങള്ക്ക് സിവില് സപ്ലൈസ് വകുപ്പ് മന്ത്രി ജി.ആര്. അനില് റൈസ് മില് ഉടമകളുമായി നടത്തിയ ചര്ച്ചയില് പരിഹാരം. അടുത്ത സീസണില് നെല്ല് സംഭരണം സുഗമമായി നടത്തുന്നതിനും ധാരണയായി. ഗാന്ധി നഗറിലെ സപ്ലൈകോ ഓഫീസില് നടന്ന ചര്ച്ചയില് മില്ലുടമകളുടെ എല്ലാ പ്രശ്നങ്ങളും സര്ക്കാര് പരിഗണിക്കുമെന്ന് മന്ത്രി ഉറപ്പുനല്കി. നെല്ല് സംസ്കരണ, സംഭരണ കൂലിയിനത്തില് ഈ വര്ഷം ജൂലൈ ഓഗസ്റ്റ് മാസങ്ങളില് നല്കാനുള്ള തുക തൊട്ടടുത്ത പ്രവൃത്തി ദിവസം നല്കും. 2018 ലെ പ്രളയത്തിന്റെ സമയത്തെ തടഞ്ഞുവെച്ചിരുന്ന പ്രോസസിംഗ് ചാര്ജില് 4.96 കോടി രൂപ ഒരാഴ്ചയ്ക്കകം നല്കും. 2018 ലെ പ്രളയത്തിന്റെ പശ്ചാത്തലത്തില് ഇന്ഷുറന്സ് പരിരക്ഷയ്ക്ക് ശേഷവും മില്ലുടമകള്ക്ക് വലിയ സാമ്ബത്തിക ബാധ്യതയുണ്ടായതിനാല് നെല്ല് സംഭരണവുമായി ബന്ധപ്പെട്ട് തീപിടിത്തം, വെള്ളപ്പൊക്കം തുടങ്ങിയ പ്രകൃതി ദുരന്തങ്ങളുണ്ടാകുന്ന സാഹചര്യത്തില് സംഭരിച്ച നെല്ലിന് കരാറുകാരനും സപ്ലൈകോയും തുല്യ ഉത്തരവാദികളായിരിക്കണമെന്ന ആവശ്യത്തിന് അംഗീകാരം നല്കി. കോവിഡ് സാഹചര്യത്തില് തൊഴിലാളികളുടെ കുറവ് പരിഗണിച്ച് നെല്ല് സംസ്കരിച്ച് തിരികെ നല്കേണ്ട തീയതി നവംബര് വരെ നീട്ടും. ഇതു സംബന്ധിച്ച് കേന്ദ്ര സര്ക്കാരിന്റെ അനുമതി തേടിയിട്ടുണ്ടെന്ന് മന്ത്രി അറിയിച്ചു.